b'\n_START_ARTICLE_\nSemn de carte\n_START_PARAGRAPH_\nUn semn de carte este un obiect ce marcheaz\xc4\x83 pagina \xc3\xaentr-o carte unde a fost \xc3\xaentrerupt\xc4\x83 lectura. _NEWLINE_\xc3\x8en contextul internetului, un semn de carte este o leg\xc4\x83tur\xc4\x83 efectuat\xc4\x83 de c\xc4\x83tre un program informatic (de obicei un browser) c\xc4\x83tre o pagin\xc4\x83 des folosit\xc4\x83 de c\xc4\x83tre utilizator. _NEWLINE_Semnul de carte (care poate fi \xc3\xaengust sau lat, scurt sau lung, dar totdeauna sub\xc8\x9bire) poate fi volant sau fix (de obicei, lipit sus sub cotor). _NEWLINE_Materialul din care este confec\xc8\x9bionat poate fi h\xc3\xa2rtie, carton, celuloid, material plastic, piele, p\xc3\xa2nz\xc4\x83, filde\xc8\x99 etc._NEWLINE_\xc3\x8en limba rom\xc3\xa2n\xc4\x83 se folose\xc8\x99te ca regionalism \xc8\x99i denumirea de \xe2\x80\x9ez\xc4\x83loag\xc4\x83\xe2\x80\x9d._NEWLINE_Unele persoane \xc3\xaendoiesc pagina \xc3\xaen loc s\xc4\x83 foloseasc\xc4\x83 un semn de carte, iar alte persoane folosesc ca semn de carte f\xc3\xa2\xc8\x99ii de h\xc3\xa2rtie, bancnote, fire de iarb\xc4\x83, bilete, sau chiar \xc8\x99i cuie.\n_START_SECTION_\nIstoric\n_START_PARAGRAPH_\nNu este clar cine \xc8\x99i c\xc3\xa2nd a inventat semnul de carte. O legend\xc4\x83 glumea\xc8\x9b\xc4\x83 spune c\xc4\x83 un c\xc4\x83lug\xc4\x83r irlandez, Coloman din Elo, avea o musc\xc4\x83 pe care, la \xc3\xaentreruperea lecturii, o punea s\xc4\x83 stea pe ultimul r\xc3\xa2nd citit. Pe unele din picturile lui Jan van Eyck din prima parte a secolului al XV-lea, pot fi v\xc4\x83zute semne de carte \xc3\xaen c\xc4\x83r\xc8\x9bile de rug\xc4\x83ciuni. Una din primele men\xc8\x9biuni ale unui semn de carte este din \xc3\xaen anul 1584, c\xc3\xa2nd regina Elisabeta I a primit cadou un semn de carte din m\xc4\x83tase franjurat\xc4\x83 din partea tipografului regal Christopher Barker._NEWLINE_Cam \xc3\xaen jurul anului 1830 au \xc3\xaenceput s\xc4\x83 fie folosite semne de carte din h\xc3\xa2rtie Bristol perforat\xc4\x83, rectangular\xc4\x83, cu text brodat. Cam \xc3\xaen 1862, Thomas Stevens, un \xc8\x9bes\xc4\x83tor de m\xc4\x83tase din Coventry, Anglia a devenit principalul produc\xc4\x83tor de semne de carte din m\xc4\x83tase.'